Forbrukerinspektør går fra NRK til TV 2
Det gjør han ikke uten blandede følelser. Giæver har jobbet i «Forbrukerinspektørene» i over ett år, men 1. september er det slutt. - Jeg er dritnervøs på hva som kommer til å skje, forteller en oppglødd Giæver til VG. - Det føles som å slå opp med dama og hele familien hennes - som man fortsatt liker veldig godt, legger han til.34-åringen fikk tilbudet for kort tid siden og hadde ikke lang tid på å svare ja eller nei. - Jeg kom fram til at direktesendt TV er det aller morsomste. Det er som å kjøre karusell hver gang, mener Giæver, som fra før av har jobbet med direktesendinger både som NRK-nyhetsreporter og med «Sommeråpent» på samme kanal. - Det er fantastisk moro, og jeg må bare hoppe i det, selv om det er en risiko for at jeg kommer til å drite meg ut. Jeg har en god følelse på at dette er noe jeg bør gjøre. Giæver synes likevel det er veldig rart å forlate NRK. - Jeg har så mange venner der. De håper jeg å kunne beholde. Heldigvis er medie-Norge så lite at det ikke er så skummelt å bytte. Og det er ikke sånn lenger at man blir svartelistet for å gå over til fienden. Folk har blitt ganske smidige, mener Giæver.Han kjenner «Ettermiddagen»-programleder Stian Barsnes Simonsen godt fra før. De er kamerater. Sarah Natasha Melbye kjenner han også litt, siden de begge kommer fra Porsgrunn. - Guri Solberg husker jeg bare fra NRK for mange år tilbake. Jeg har hørt at det er et hyggelig sted å jobbe, sier han om programmet som går på nettopp ettermiddagen mandag til torsdag hver uke. Sendingene er direktesendte fra TV 2s lokaler på Karl Johans gate i Oslo.Det blir med andre ord mye skjermtid på Giæver, som til tross for at han slutter i «Forbrukerinspektørene», likevel blir å se på NRK i den ferdig innspilte sesongen utover høsten. - Det er helt uproblematisk for NRK at jeg er på TV 2 samtidig, opplyser Giæver. Håvard Solem i TV 2s kommunikasjonsavdeling bekrefter overfor VG at Giæver er det nyeste tilskuddet i programlederstaben til «Ettrmiddagen».
Martin Giæver (34) slutter i NRK etter ni år for å bli programleder i «Ettermiddagen».